රාජපක්ෂ ජනතා මෙහෙවරේ ඓතිහාසික ගමන් මග ගැන වසර 30 කට අධික කාලයක සිට තොරතුරු රැස් කිරීමට මා පෙළඹවූයේ රාජපක්ෂවරුන්ගේ ආශීර්වාදය හා රැකවරණ මත හැදී වැඩුණු ගැමි දරුවකු වීමේ භාග්‍යය ලද නිසාය.රුහුණේ නොලියවුණු ඉතිහාසය ලියන්නකුට උපකාර විය හැකි මේ යුග මෙහෙවරේ ඓතිහාසික තොරතුරු සොයා බැලීම අවසන් කිරීමට තවමත් මා අසමත් වී ඇත්තේ එය එතරම් ම විශාල හා මහා භාරධූර කාර්යයක් වන නිසාමය.ඩී. ඒ. රාජපක්ෂයන්ගේ දර්ශනය හා ක්‍රියාකාරකම් ගැන මගේ අවධානය ලක් වුයේ ජනාධිපතිතුමා ඇමැතිවරයකු වීමටත් පෙර සිටය. ඩී. ඒ. දිවංගත වුවාට පසු එනම් 1967 සිට 2011 දක්වා පළවූ පුවත්පත් ගුණ සමරු ලිපි සියල්ල ග්‍රන්ථ කීපයක් ලෙස එළිදැක්වීමටද භාග්‍යය ලද්දෙමි.ඒ සියල්ලේම තිබෙන්නේ එතුමා ගැන විවිධ අය දුටු අන්දමයි.එතුමා විසින්ම ලියා පළ කරන ලද පුවත්පත් ලිපියක් 1957 ඔක්තෝබර් 7 දිනමිණ විශේෂ අතිරේකයක තිබී හමුවිය.